Στο Καπιτώλιο εκτίθεται σε λαϊκό προσκύνημα η σορός του Ρόναλντ Ρέιγκαν  - 2004-06-10
Δεκάδες χιλιάδες πενθούντες αποτίνουν τον ύστατο φόρο τιμής στον 40ό πρόεδρο των ΗΠΑ.
Δεκάδες χιλιάδες Αμερικανοί αποτίνουν τον ύστατο φόρο τιμής στον εκλιπόντα πρώην πρόεδρο των Ηνωμένων Πολιτειών, Ρόναλντ Ρέιγκαν , η σορός του οποίου εκτίθεται σε λαϊκό προσκύνημα στη ροτόντα του Καπιτωλίου. Ατέλειωτη είναι η ουρά των πενθούντων, που άρχισαν να παρελαύνουν δίπλα από το φέρετρο μετά από σεμνή τελετή , την οποία παρακολούθησαν εκατοντάδες από τους ισχυρότερους ανθρώπους στη χώρα. Ο αντιπρόεδρος, Ντικ Τσέϋνη είπε πως η η ολονυχτία πένθους δείχνει πόσο πολύ η Αμερική αγαπούσε τον Ρέιγκαν . Στην τελετή στο Καπιτώλιο παρευρέθηκαν ανώτεροι αξιωματούχοι της κυβέρνησης Μπους, μέλη του κογκρέσου και του Ανωτάτου Δικαστηρίου και διπλωμάτες από όλο τον κόσμο. Παρούσα ήταν επίσης και η πρώην πρωθυπουργός της Βρεττανίας, Μάργκαρετ Θάτσερ. Tο φέρετρο του Ρόναλντ Ρέιγκαν , έφθασε στο Καπιτώλιο πάνω σε άμαξα συρόμενη από άλογα. Την Παρασκευή θα γίνει επιμνημόσυνη δέηση στον Καθεδρικό της Ουάσινγκτων. Η κηδεία θα γίνει την ίδια μέρα μετά τη δύση του Ήλιου στην Καλιφόρνια. Ο Ρόναλντ Ρέιγκαν γεννήθηκε στις 6 Φεβρουαρίου του 1911 στο Ταμπίκο του Ιλλινόϊς. Ο πατέρας του, Τζάκ, που ήταν αλκοολικός, κουβαλούσε την οικογένειά του από το ένα μέρος στο άλλο, ψάχνοντας για δουλειές που θα πλήρωναν καλύτερα. Όταν ο Ρόναλντ ήταν 9 χρονών η οικογένεια εγκαταστάθηκε τελικά στο Ντίξον του Ιλλινόϊ, το οποίο ο εκλιπών πρόεδρος θεωρούσε πάντα σαν τόπο της καταγωγής του. Ο νεαρός Ρέιγκαν ξεκίνησε την πολιτική του καρριέρα στο Ντίξον , όπου εξελέγη πρόεδρος του μαθητικού σώματος του γυμνασίου του. Το 1966 έβαλε υποψηφιότητα για κυβερνήτης της Καλιφόρνιας και εξελέγη. Επανεξελέγη στο αξίωμα αυτό το 1970. Δέκα χρόνια αργότερα έγινε ο μεγαλύτερος σε ηλικία πρόεδρος στην ιστορία των Ηνωμένων Πολιτειών, πετυχαίνοντας δύο σαρωτικές εκλογικές νίκες. Στη διάρκεια της 8ετους παραμονής του στο Λευκό Οίκο ο Ρόναλντ Ρέγκαν επέφερε μόνιμες αλλαγές τόσο στην αμερικανική πολιτική όσο και στον πολιτικό χάρτη της Ευρώπης. Το συντηρητικό του πρόγραμμα και η δημοτικότητά του μεταμόρφωσαν το Ρεπουμπλικανικό κόμμα , φέρνοντάς το στο ίδιο επίπεδο από άποψη ισχύος με το δημοκρατικό. Οι Αμερικανοί ψηφοφόροι ανταποκρίθηκαν στις εκκλήσεις του για ένα ισχυρότερο στρατό και για μείωσηξ των φόρων παρόλο που το έλλειμμα του ομοσπονδιακού προϋπολογισμού είχε φτάσει στο υψηλότερο ποτέ σημείο του. Στο εξωτερικό το Ρόναλντ Ρέιγκαν θα τον θυμούνται κυρίως για την έντονη θέση που είχε πάρει ενάντια στον κομμουνισμό. Πολλοί αποδίδουν σ αυτόν την επίσπευση της κατάρρευσης της Σοβιετικής Ένωσης. Τα τελευταία χρόνια της ζωής του ο Ρόναλντ Ρέγκαν τα πέρασε διεξάγοντας μάχη με τη νόσο Αλτσχάϊμερ. Από το 1994 κι έπειτα εξαφανίστηκε από το δημόσιο προσκήνιο αφού έγραψε επιστολή στην οποία εξηγούσε ότι έπασχε από τη φοβερή ασθένεια. Ο Ρόναλντ Ρέγκαν άφησε την τελευταία του πνοή το περασμένο Σάββατο.